## Rješenje Ustavnog suda Republike Hrvatske broj: U-II-5157/2005 i dr. od 5. ožujka 2012.

### NN 41/2012 (11.4.2012.), Rješenje Ustavnog suda Republike Hrvatske broj: U-II-5157/2005 i dr. od 5. ožujka 2012.

USTAVNI SUD REPUBLIKE HRVATSKE

1064

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Antun Palarić, Aldo Radolović, Duška Šarin i Miroslav Šeparović, rješavajući o prijedlozima i zahtjevima za pokretanje postupka za ocjenu suglasnosti drugog propisa s Ustavom Republike Hrvatske (»Narodne novine« broj 56/90., 135/97., 113/00., 28/01. i 76/10.) i zakonom u skladu s člankom 34. Ustavnog zakona o Ustavnom sudu Republike Hrvatske (»Narodne novine« broj 99/99., 29/02., 49/02. – pročišćeni tekst), na sjednici održanoj 5. ožujka 2012. donio je

RJEŠENJE

I. Neriješeni predmeti na Ustavnom sudu Republike Hrvatske u kojima se osporava zakonitost općih akata iz članka 3. stavka 2. u vezi s člankom 12. stavkom 3. točkom 2. Zakona o upravnim sporovima (»Narodne novine« broj 20/10.) ustupaju se na rješavanje nadležnom Visokom upravnom sudu Republike Hrvatske.

II. Ovo rješenje objavit će se u »Narodnim novinama«.

Obrazloženje

1. Na temelju članka 125. alineje 2. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10., u daljnjem tekstu: Ustav) Ustavni sud Republike Hrvatske nadležan je za odlučivanje o suglasnosti drugih propisa s Ustavom i zakonom.

Članak 125. alineja 2. Ustava propisuje:

»Članak 125.

Ustavni sud Republike Hrvatske:

(...)

odlučuje o suglasnosti drugih propisa s Ustavom i zakonom,

(...)«

Do stupanja na snagu Zakona o upravnim sporovima (»Narodne novine« broj 20/10., u daljnjem tekstu: ZUS) 1. siječnja 2012., u Republici Hrvatskoj nije postojalo sudsko tijelo nadležno za kontrolu zakonitosti općih akata tijela jedinica lokalne i područne (regionalne) samouprave i druge pravne osobe s javnim ovlastima. Zbog toga je Ustavni sud u svojoj dosadašnjoj praksi opće akte javnopravnih tijela podvodio pod određenje »drugog propisa« u smislu članka 125. alineje 2. Ustava. Primjerice, u rješenju broj: U-II-3224/2006 od 19. lipnja 2009. (»Narodne novine« broj 74/09.) Ustavni sud naveo je svoje standardno određenje »drugog propisa«:

»Pod drugim propisom, u smislu navedene ustavne odredbe, podrazumijeva se općenormativni akt donesen unutar zakonskog ovlaštenja od strane nadležnog tijela državne vlasti radi provedbe zakona, odnosno propis kojeg tijela jedinica lokalne i područne (regionalne) samouprave i druge pravne osobe s javnim ovlastima donose unutar svog djelokruga utvrđenog Ustavom i zakonom, a koji uređuje odnose na općenit način i koji se odnosi, u pravilu, na neodređeni krug adresata.«

2. Stupanjem na snagu ZUS-a (1. siječnja 2012.) ocjena zakonitosti općih akata jedinice lokalne i područne (regionalne) samouprave, pravne osobe koja ima javnu ovlast i pravne osobe koja obavlja javnu službu u nadležnosti je Visokog upravnog suda Republike Hrvatske.

Članak 3. ZUS-a propisuje:

»Članak 3.

(...)

(2) Predmet upravnog spora je i ocjena zakonitosti općeg akta jedinice lokalne i područne (regionalne) samouprave, pravne osobe koja ima javnu ovlast i pravne osobe koja obavlja javnu službu (u daljnjem tekstu: opći akt).«

Članak 12. stavak 3. ZUS-a propisuje:

»Članak 12.

(...)

(3) Visoki upravni sud odlučuje:

(...)

3. o zakonitosti općih akata,

(...)«

Za određenje općeg akta ZUS prihvaća kao temeljno mjerilo donositelja akta (tzv. normu o nadležnosti).

Slijedom navedenog, Ustavni sud dužan je uskladiti dosadašnje određenje drugog propisa u smislu članka 125. alineje 2. Ustava s okolnostima koje su u pravnom poretku nastupile poslije stupanja na snagu ZUS-a 1. siječnja 2012.

3. Uvažavajući zakonsko određenje općih akata iz članka 3. stavka 2. ZUS-a, pod »drugim propisom«, u smislu članka 125. alineje 2. Ustava, razumijeva se eksterni općenormativni i pravno obvezujući akt koji je donijelo tijelo državne vlasti radi uređenja pojedinih pitanja, izvršenja i/ili provedbe zakona, odnosno provedbe drugog propisa više pravne snage, koji uređuje odnose na općenit način i koji djeluje prema svima koji se nađu u pravnoj situaciji da se na njih dotični akt ima primijeniti. Sukladno tome, temeljna materijalna obilježja »drugog propisa« u smislu članka 125. alineje 2. Ustava jesu njegova apstraktnost i generalnost.

Ustavni sud Republike Hrvatske može odlučiti, na temelju članka 125. alineje 2. Ustava, provesti kontrolu ustavnosti i zakonitosti i općeg akta tijela državne vlasti koji ima samo jedno materijalno obilježje »drugog propisa« (apstraktnost ili generalnost), ako ocijeni da je to nužno radi zaštite ljudskih prava i temeljnih sloboda zajamčenih Ustavom i drugih najviših vrednota ustavnog poretka Republike Hrvatske utvrđenih u članku 3. Ustava.

»Drugim propisima« u smislu članka 125. alineje 2. Ustava ne smatraju se eksterni i interni opći akti koje donose tijela jedinica lokalne i područne (regionalne) samouprave, druge pravne osobe s javnim ovlastima i pravne osobe koje obavljaju javnu službu u smislu članka 3. stavka 2. ZUS-a. Kontrola njihove zakonitosti u nadležnosti je Visokog upravnog suda Republike Hrvatske.

Ustavnost tih akata osigurava se pred Ustavnim sudom Republike Hrvatske odgovarajućom primjenom članka 37. Ustavnog zakona o Ustavnom sudu Republike Hrvatske (»Narodne novine« broj 99/99., 29/02., 49/02. – pročišćeni tekst). Drugim riječima, ako u postupku utvrdi da zakon na kojemu se temelji opći akt iz članka 3. stavka 2. ZUS-a, odnosno njegova mjerodavna odredba, nije suglasan s Ustavom, Visoki upravni sud Republike Hrvatske bio bi ovlašten zastati s postupkom ocjene zakonitosti dotičnog općeg akta i podnijeti Ustavnom sudu Republike Hrvatske zahtjev za ocjenu suglasnosti tog zakona, odnosno njegove mjerodavne odredbe, s Ustavom. Istovjetno pravilo važi i za druge propise (ako u postupku utvrdi da drugi propis na kojemu se temelji opći akt iz članka 3. stavka 2. ZUS-a, odnosno njegova mjerodavna odredba, nije suglasan sa zakonom i Ustavom, Visoki upravni sud Republike Hrvatske bio bi ovlašten zastati s postupkom ocjene zakonitosti dotičnog općeg akta i podnijeti Ustavnom sudu Republike Hrvatske zahtjev za ocjenu suglasnosti tog drugog propisa, odnosno njegove mjerodavne odredbe, sa zakonom i Ustavom).

Iznimka od pravila da se »drugim propisima« u smislu članka 125. alineje 2. Ustava ne smatraju eksterni i interni opći akti koje donose tijela jedinica lokalne i područne (regionalne) samouprave jesu statuti jedinica lokalne i područne (regionalne) samouprave. Zbog njihove važnosti za ostvarenje Ustavom zajamčenog prava građana na lokalnu i područnu (regionalnu) samoupravu (članak 4. stavak 1. i glava VI. Ustava), kontrola zakonitosti statuta jedinica lokalne i područne (regionalne) samouprave mora biti izuzeta iz nadležnosti Visokog upravnog suda Republike Hrvatske u smislu članka 3. stavka 2. ZUS-a i neposredno provedena u okviru kontrole ustavnosti i zakonitosti iz članka 125. alineje 2. Ustava.

4. S obzirom da je od 1. siječnja 2012. Visoki upravni sud Republike Hrvatske nadležan odlučivati o zakonitosti općih akata jedinice lokalne i područne (regionalne) samouprave, pravne osobe koja ima javnu ovlast i pravne osobe koja obavlja javnu službu, Ustavni sud Republike Hrvatske ovim rješenjem ustupa na daljnje rješavanje nadležnom Visokom upravnom sudu Republike Hrvatske, na temelju članka 83. stavka 2. ZUS-a, sve zaprimljene, a neriješene zahtjeve i sve prijedloge za pokretanje postupka za ocjenu suglasnosti s Ustavom i zakonom općih akata jedinica lokalne i područne (regionalne) samouprave, pravnih osoba koje imaju javnu ovlast i pravnih osoba koje obavljaju javnu službu, koji opći akti su na snazi.

5. Rješenje o objavi u »Narodnim novinama« (točka II. izreke rješenja) temelji se na članku 29. Ustavnog zakona.

Broj: U-II-5157/2005, U-II-408/2006, U-II-462/2006, U-II-747/2006, U-II-833/2006, U-II-994/2006, U-II-1153/2006, U-II-1577/2006, U-II-1880/2006, U-II-1881/2006, U-II-2565/2006, U-II-2755/2006, U-II-2772/2006, U-II-3126/2006, U-II-3127/2006, U-II-3183/2006, U-II-3184/2006, U-II-3185/2006, U-II-3326/2006, U-II-3503/2006, U-II-3869/2006, U-II-4082/2006, U-II-4107/2006, U-II-4108/2006, U-II-4113/2006, U-II-4114/2006, U-II-4129/2006, U-II-4130/2006, U-II-4131/2006, U-II-4132/2006, U-II-4242/2006, U-II-2/2007, U-II-57/2007, U-II-181/2007, U-II-267/2007, U-II-270/2007, U-II-668/2007, U-II-1561/2007, U-II-1687/2007, U-II-1913/2007, U-II-2319/2007, U-II-2190/2007, U-II-2518/2006, U-II-2978/2007, U-II-3003/2007, U-II-3336/2007, U-II-3897/2007, U-II-4720/2007, U-II-368/2008, U-II-370/2008, U-II-501/2008, U-II-1074/2008, U-II-1208/2008, U-II-1623/2008, U-II-1736/2008, U-II-1837/2008, U-II-2327/2008, U-II-3019/2008, U-II-3020/2008, U-II-3036/2008, U-II-3433/2008, U-II-3548/2008, U-II-3586/2008, U-II-3654/2008, U-II-3688/2008, U-II-3739/2008, U-II-3784/2008, U-II-3828/2008, U-II-4153/2008, U-II-4317/2008, U-II-4369/2008, U-II-5058/2008, U-II-5095/2008, U-II-5129/2008, U-II-300/2009, U-II-344/2009, U-II-348/2009, U-II-372/2009, U-II-671/2009, U-II-1100/2009, U-II-1101/2009, U-II-1608/2009, U-II-1844/2009, U-II-2096/2009, U-II-2247/2009, U-II-2390/2009, U-II-2540/2009, U-II-2541/2009, U-II-27469/2009, U-II-2998/2009, U-II-3125/2009, U-II-3807/2009, U-II-3944/2009, U-II-41651/2009, U-II-41652/2009, U-II-65165/2009, U-II-59/2010, U-II-294/2010, U-II-443/2010, U-II-519/2010, U-II-540/2010, U-II-741/2010, U-II-907/2010, U-II-1164/2010, U-II-1445/2010, U-II-1652/2010, U-II-2028/2010, U-II-2029/2010, U-II-2328/2010, U-II-2927/2010, U-II-3183/2010, U-II-3503/2010, U-II-3522/2010, U-II-3662/2010, U-II-3777/2010, U-II-3783/2010, U-II-3843/2010, U-II-3946/2010, U-II-4145/2010, U-II-4433/2010, U-II-4487/2010, U-II-5551/2010, U-II-5486/2010, U-II-5621/2010, U-II-6207/2010, U-II-6403/2010, U-II-7309/2010, U-II-19/2011, U-II-188/2011, U-II-298/2011, U-II-378/2011, U-II-793/2011, U-II-835/2011, U-II-1066/2011, U-II-1074/2011, U-II-1075/2011, U-II-1101/2011, U-II-1982/2011, U-II-1983/2011, U-II-1236/2011, U-II-1312/2011, U-II-1340/2011, U-II-1341/2011, U-II-1570/2011, U-II-1571/2011, U-II-1758/2011, U-II-2436/2011, U-II-2493/2011, U-II-2494/2011, U-II-2495/2011, U-II-2496/2011, U-II-2497/2011, U-II-2498/2011, U-II-2504/2011, U-II-2509/2011, U-II-2795/2011, U-II-2823/2011, U-II-3213/2011, U-II-3224/2011, U-II-3314/2011, U-II-3863/2011, U-II-4016/2011, U-II-4084/2011, U-II-4085/2011, U-II-4154/2011, U-II-4291/2011, U-II-4651/2011, U-II-5093/2011, U-II-5312/2011, U-II-5390/2011, U-II-5548/2011, U-II-5549/2011, U-II-5726/2011, U-II-5789/2011, U-II-6130/2011, U-II-6135/2011, U-II-6197/2011, U-II-248/2012, U-II-648/2012, U-II-654/2012, U-II-1045/2012

Zagreb, 5. ožujka 2012.

USTAVNI SUD REPUBLIKE HRVATSKE

Predsjednica

dr. sc. Jasna Omejec, v. r.

Rješenje, NN 41/2012-1064